Diari Oficial de la Generalitat Valenciana


Sumari del DOGV 8332, del 05-07-2018 (2018/6601)

DECRET 86/2018, de 22 de juny, del Consell, pel qual es designen municipis com a zones vulnerables a la contaminació de les aigües per nitrats procedents de fonts agràries.
----------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2018/06/22/86/dof/vci/html**

### Dades del document

Número de DOGV
:   8332

Data del DOGV
:   05-07-2018

Secció del DOGV
:   I. DISPOSICIONS GENERALS

Número del document
:   2018/6601


Data del document
:   22-06-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Decret

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * zona contaminada
    * contaminació d'origen agrícola
    * sal química
    * zona sensible
    * aigua subterrània
    * residu agrícola
    * legislació
    * contaminació de l'aigua

DECRET 86/2018, de 22 de juny, del Consell, pel qual es designen municipis com a zones vulnerables a la contaminació de les aigües per nitrats procedents de fonts agràries. [2018/6601]  
PREÀMBUL  
  
L'aigua és un recurs natural valuós, que ha de ser protegit de la contaminació per evitar el seu deteriorament. En particular, l'aigua subterrània és el recurs hídric més sensible a la contaminació perquè, tot i que és difícil de contaminar, quan aquesta es produeix, la seva recuperació a l'estat inicial és lenta i complicada. Això es deu al fet que el seu ritme de renovació és molt lent, i el temps de permanència d'un contaminant pot ser de diversos anys. Per aquests factors, l'efecte de les accions preventives no s'arriba a reflectir fins passats uns anys. Al contrari, la dinàmica de les masses d'aigua superficials escurça el temps de permanència dels contaminants a uns pocs dies, de manera que qualsevol actuació que minimitze la contaminació d'aquestes masses té un efecte visible a curt termini.  
La directiva 91/676/CEE, de 12 de desembre, relativa a la protecció de les aigües contra la contaminació produïda per nitrats d'origen agrícola, va ser traslladada a la normativa espanyola per mitjà del Reial decret 261/1996, de 16 de febrer. L'objectiu d'ambdues normes és establir les mesures necessàries per a previndre i corregir la contaminació de les aigües, continentals i litorals, causades per nitrats d'origen agrari.  
  
Les normatives esmentades imposen als Estats membres l'obligació d'identificar les aigües que es troben afectades o en risc d'estar-ho, per la contaminació per nitrats de procedència agrària. D'altra banda s'estableixen els criteris a seguir per a designar les zones vulnerables, a aquells territoris en els quals les pèrdues de nitrogen per lixiviació i vessament donen lloc a la contaminació per nitrats. Un cop determinades aquestes zones, s'hauran de realitzar i posar en funcionament programes d'actuació coordinats amb tècniques agrícoles adequades, amb la finalitat d'eliminar o minimitzar els efectes dels nitrats sobre les aigües.  
  
En aplicació de tot això, el Consell va aprovar el Decret 13/2000, de 25 de gener, pel qual es van designar, en l'àmbit de la Comunitat Valenciana, determinats municipis com a zones vulnerables a la contaminació de les aigües per nitrats d'origen procedents de fonts agràries. Aquesta designació es va ampliar per mitjà del Decret 11/2004, de 30 de gener, del Consell, i el Decret 218/2009, de 4 de desembre, del Consell.  
  
Així mateix, la Generalitat, per mitjà de l'Ordre 7/2010, de 10 de febrer, va aprovar el Codi Valencià de Bones Pràctiques Agràries, i amb l'Ordre de 12 de desembre de 2008 es va establir el Programa d'Actuació sobre les Zones Vulnerables designades a la Comunitat Valenciana, modificada per l'Ordre 10/2010, de 24 de febrer. Normatives actualment derogades per l'Ordre 10/2018, de 27 de febrer, de la Conselleria d'Agricultura, Medi Ambient, Canvi Climàtic i Desenvolupament Rural, sobre la utilització de matèries fertilitzants nitrogenades en les explotacions agràries de la Comunitat Valenciana.  
Les zones designades com vulnerable han de ser revisades cada quatre anys, la qual cosa pot ocasionar-ne la modificació o ampliació, d'acord amb el que estableix l'article 4.2 del citat Reial Decret 261/1996, de 16 de febrer.  
Després del procés de planificació que ha culminat amb l'aprovació dels plans hidrològics de les Demarcacions del Xúquer, Segura i Ebre, per mitjà del qual s'ha recopilat i valorat tota la informació sobre l'estat de les masses d'aigua superficials i subterrànies, s'ha considerat convenient revisar la designació de zones vulnerables existent, per a ajustar-la a la realitat actual.  
Per tot això, naix aquesta norma amb plena adequació als principis de necessitat, eficàcia, proporcionalitat, seguretat jurídica i transparència; tot això en virtut del que disposa l'article 129 de la Llei 39/2015, d'1 d'octubre, del procediment administratiu comú de les administracions públiques.  
Aquesta disposició està inclosa en el Pla normatiu de l'Administració de la Generalitat per a 2018.  
Per tot això, complits els tràmits procedimentals previstos en l'article 43 de la Llei 5/1983, de 30 de desembre, de la Generalitat, del Consell, a proposta de la consellera d'Agricultura, Medi Ambient, Canvi Climàtic i Desenvolupament Rural, conforme amb el Consell Jurídic Consultiu de la Comunitat Valenciana, amb la deliberació prèvia del Consell en la sessió celebrada el 22 de juny de 2018,  
  
  
DECRETE  
  
Article únic. Designació de zones vulnerables a la Comunitat Valenciana  
Es designen com a zones vulnerables a la Comunitat Valenciana, als efectes assenyalats en el Reial decret 261/1996, de 16 de febrer, sobre protecció de les aigües contra la contaminació per nitrats procedents de fonts agràries, els termes municipals indicats en els annexos I i II, i associats a les masses d'aigua subterrànies i superficials afectades per aquest tipus de contaminació.  
Les zones a què es refereix el paràgraf anterior, seran objecte de modificació o ampliació, d'acord amb el que estableix l'article 4.2 del Reial decret 261/1996, de 16 de febrer, sobre protecció de les aigües contra la contaminació produïda pels nitrats procedents de fonts agràries.  
  
DISPOSICIONS ADDICIONALS  
  
Primera. Incidència pressupostària  
La implementació i el desenvolupament posterior d'aquest decret no podrà tindre cap incidència en la dotació dels capítols de despesa assignats i, en tot cas, haurà de ser atés amb els mitjans personals i materials d'aquest.  
  
Segona. Comunicació a altres organismes  
La conselleria amb competències en matèria de medi ambient comunicarà al ministeri amb competències en aquesta matèria la relació de zones vulnerables designades per mitjà d'aquest decret, així com les modificacions que si és el cas es realitzen en el futur.  
  
DEROGACIÓ NORMATIVA  
  
Única. Derogació normativa  
Es deroguen els decrets 13/2000, de 25 de gener, 11/2004, de 30 de gener i 218/2009, de 4 de desembre, pel qual es van designar, en l'àmbit de la Comunitat Valenciana, determinats municipis com a zones vulnerables a la contaminació de les aigües per nitrats d'origen procedents de fonts agràries. Així mateix, queden derogades quantes disposicions d'igual o menor rang s'oposen al que es disposa en aquest decret.  
  
  
DISPOSICIONS FINALS  
  
Primera. Habilitació normativa  
Es faculta a la persona titular de la conselleria amb competències en matèria de medi ambient perquè, en l'àmbit de les seues competències, dicte les disposicions necessàries per a l'execució i desenvolupament d'aquest decret.  
  
Segona. Entrada en vigor  
Aquesta disposició entrarà en vigor l'endemà de la publicació en el Diari Oficial de la Generalitat Valenciana.  
  
València, 22 de juny de 2018  
  
El president de la Generalitat,  
XIMO PUIG I FERRER  
  
La consellera d'Agricultura, Medi Ambient,   
Canvi Climàtic i Desenvolupament Rural,  
ELENA CEBRIÁN CALVO


Còpia Permalink ELI